Laura Jane Grace

Laura Jane Grace (s. 8. marraskuuta 1980 Fort Benning, Georgia) on yhdysvaltalainen muusikko, laulaja-lauluntekijä ja transaktivisti, joka on poliittisesti kantaa ottavan punk-yhtyeen Against Me! perustaja ja laulaja. 
Vuonna 2012 Laura Jane Grace tuli julkisesti ulos transnaisena, mikä sai suurta huomiota niin mediassa kuin punk-yhteisössä. Hänen sukupuolenkorjausprosessiaan ja sen vaikutusta uraan ja elämään käsiteltiin muun muassa MTV:n dokumenttisarjassa "True Trans with Laura Jane Grace". Toukokuussa 2012 "Rolling Stonelle" antamassaan haastattelussa Laura Jane Grace kertoi julkisesti aikovansa siirtyä elämään naisena ja hylätä syntymänimensä Thomas J Gabelin. 
Grace vahvisti tammikuussa 2019, että hänelle tehtiin kasvojen feminisaatioleikkaus joulukuussa 2018 osana sukupuolenkorjaustaan. Laura Jane Grace on yksi ensimmäisistä transsukupuolisista rock-tähdistä. Hän kuvasi kokemuksiaan transsukupuolisuudestaan Against Me! -yhtyeen 2014 albumilla "Transgender Dysphoria Blues", joka nosti hänen kulttuurisen asemansa punk-piirien ulkopuolelle laajempaan tietoisuuteen. 
Elämä.
Sotilasperheeseen syntynyt Laura Jane Grace syntyi Fort Benningissä, Georgiassa, Hän kasvoi pääosin Napervillessä, Illinoisissa, mutta muutti lapsuutensa aikana usein. Grace koki sukupuolidysforiaa jo nuoresta iästä lähtien ja mainitsee sen kuuluvan hänen "varhaisimpiin muistoihinsa". Hän osti ensimmäisen kitaransa jo kahdeksanvuotiaana ja opetteli soittamaan itse. Hänen vanhempansa erosivat hänen ollessaan 12-vuotias. Hänen äitinsä muutti Laura Jane Gracen ja hänen nuoremman veljensä kanssa Floridaan. Teini-iässä Grace rakastui punk-musiikkiin ja liittyi ensimmäiseen bändiinsä 13-vuotiaana.
Vuotta myöhemmin kohtaaminen poliisin kanssa radikalisoi hänen poliittiset näkemyksensä, mikä ilmeni myös hänen innostuksessaan anarkistipunk-bändi Crassia kohtaan. Noin 15–16 vuoden iässä Grace sanoi tutustuneensa myös anarkopunk- ja aktivistipunkliikkeisiin, jotka vetosivat häneen niiden feministisen ja vihaa vastustavan, rasismin ja homofobian vastaisen asenteen sekä kehovapauden korostamisen vuoksi. Grace kertoi näiden arvojen vaikuttaneen häneen syvästi siitä lähtien, kun hän oppi niistä. Näihin aikoihin hän soitti bassoa yhtyeessä nimeltä The Adversaries, joka kesti kaksi vuotta. Lyhyen ajan Common Affliction -yhtyeessä viettäneenä Laura Jane Grace äänitti demokasetin vuonna 1996 ja nimesi sen Against Me!:ksi. 
Keskeytettyään lukion Grace muutti Gainesvilleen, Floridaan, ja omistautui täysin Against Me!:lle. Aluksi hän esiintyi kadulla akustisen kitaran kanssa, mutta pian Against Me! kasvoi täysimittaiseksi bändiksi. He julkaisivat debyyttialbuminsa "Against Me! Is Reinventing Axl Rose" indie-levy-yhtiö No Idealla vuonna 2002. Albumi "Searching for a Former Clarity" nousi "Billboardin" Top 200 -listalle vuonna 2005, minkä seurauksena yhtye solmi levytyssopimuksen Sire Recordsin kanssa. Suurlevy-yhtiödebyytti "New Wave" ilmestyi vuonna 2007. Vuotta myöhemmin Grace julkaisi poliittisesti kantaa ottavan soololevyn "Heart Burns".
Ulos kaapista.
Vuoden 2010 "White Crosses" -albumin jälkeen Laura Jane Grace tuli vuonna 2012 julkisesti ulos transsukupuolisena naisena. Grace muistelee "Rehellisyys itseään ja yleisöään kohtaan on taiteilijalle elintärkeää. En usko, että olisin edes hengissä, jos en olisi tullut ulos." 
Grace aloitti hormonilääkityksen ja elektrolyysin (karvojen pysyvän poistamisen). Puhuessaan leikkauksesta, Grace ilmaisi huoltaan kurkiruston pienennyksestä (aataminomenanpoistonleikkaus): "Ei vittuakaan, vaikka menettäisin penikseni. Se on vain vitun pelottavaa leikkausten takia. Minun on pitänyt poistattaa viisaudenhampaani viiden vuoden ajan, enkä ole vieläkään tehnyt sitä." Hän alkoi käyttää julkisesti nimeä Laura Jane Grace. "Laura" oli nimi, jonka hänen äitinsä olisi antanut hänelle, jos hän olisi syntynyt tytöksi.
Transgender Dysphoria Blues.
Hän käsitteli sukupuolidysforiaansa Against Me!:n vuoden 2014 albumilla "Transgender Dysphoria Blues", joka julkaistiin Xtra Mile Recordingsin kautta. Albumista tuli Against Me! -yhtyeen läpimurtoalbumi. Grace hyödynsi tämän uuden näkyvyyden kirjoittamalla muistelmateoksen "Tranny: Confessions of Punk Rock's Most Infamous Anarchist Sellout" vuonna 2016. Kirja pääsi Billboardin 100 kaikkien aikojen parhaan musiikkikirjan listalle. "Harper’s Bazaar" kuvaili teosta sanoilla: "Kirja vakiinnuttaa Gracen aseman transsukupuolisuuden ikonina ja modernina kirjallisena sankarina." Kirja sai runsaasti huomiota mediassa, ja se nousi keskustelunaiheeksi useissa TV ohjelmissa Yhdysvalloissa, mukaan lukien "Late Night With Seth Meyers"- ja "The Daily Show With Trevor Noah", jossa Trevor Noah kuvaili sitä "kauniiksi tutkimukseksi siitä, mitä tarkoittaa olla ihminen."
Grace perusti myös soolobändin, the Devouring Mothersin, vuonna 2018. Yhtyeen debyyttialbumi "Bought to Rot" julkaistiin marraskuussa 2018.
Grace astui esiin sooloartistina myös albumilla "Stay Alive", jonka hän äänitti Nirvana-yhtyeen legendaarisen tuottajan Steve Albinin kanssa COVID-19-pandemian eristysaikana vuonna 2020. Albumi julkaistiin lokakuussa 2020. Lähes vuotta myöhemmin Grace julkaisi soolo-EP:n "At War with the Silverfish", joka oli osittain äänitetty hänen uudessa kotikaupungissaan St. Louisissa. Asuttuaan kaupungissa vuoden verran hän äänitti albumin "Hole in My Head", hermostuneen folk-punk-levyn, jolla kuullaan myös Drive-By Truckersin Matt Pattonin panosta. Polyvinyl julkaisi albumin helmikuussa 2024, ja myöhemmin samana vuonna seurasi riehakas kuuden kappaleen EP "Give an Inch", jolla soitti hänen uusi taustabändinsä The Mississippi Medicals. EP:n tuotti Matt Patton, joka soitti myös bändissä.